CELEX: 32020D1025
Language: et
Date: 2020-07-13 00:00:00
Title: Komisjoni rakendusotsus (EL) 2020/1025, 13. juuli 2020, milles käsitletakse Euroopa Parlamendi ja nõukogu direktiivi 2014/25/EL artikli 34 kohaldatavust raudtee-kaubaveole Sloveenias (teatavaks tehtud numbri C(2020) 4540 all) (Ainult sloveenikeelne tekst on autentne) (EMPs kohaldatav tekst)

15.7.2020   
               
               
                  ET
               
               
                  Euroopa Liidu Teataja
               
               
                  L 226/5
               
            
         KOMISJONI RAKENDUSOTSUS (EL) 2020/1025,
         13. juuli 2020,
         milles käsitletakse Euroopa Parlamendi ja nõukogu direktiivi 2014/25/EL artikli 34 kohaldatavust raudtee-kaubaveole Sloveenias
         
            
               (teatavaks tehtud numbri C(2020) 4540 all)
            
         
         (Ainult sloveenikeelne tekst on autentne)
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut„
         võttes arvesse Euroopa Parlamendi ja nõukogu 26. veebruari 2014. aasta direktiivi 2014/25/EL, milles käsitletakse vee-, energeetika-, transpordi- ja postiteenuste sektoris tegutsevate üksuste riigihankeid ja millega tunnistatakse kehtetuks direktiiv 2004/17/EÜ, (1) eriti selle artikli 35 lõiget 3,
         olles konsulteerinud riigihangete nõuandekomiteega
         ning arvestades järgmist:
         1.   FAKTID
         
         
                     (1)
                  
                  
                     Ettevõtja Slovenske železnice – Freight Transport d.o.o. (edaspidi „taotluse esitaja“) esitas 19. septembril 2019. aastal komisjonile direktiivi 2014/25/EL artikli 35 lõike 1 kohase taotluse (edaspidi „taotlus“). Taotlus vastab komisjoni rakendusotsuse (EL) 2016/1804 (2) artikli 1 lõikes 1 sätestatud tingimustele.
                  
               
                     (2)
                  
                  
                     Taotluses on käsitletud direktiivi 2014/25/EL artiklis 11 osutatud raudtee-kaubaveoteenuseid, mida taotluse esitaja osutab Sloveenia territooriumil. Taotluse kohaselt osutab taotluse esitaja peamiselt raudtee-kaubaveoteenuseid liikmesriikides (Sloveenias) ja rahvusvahelisi raudtee-kaubaveoteenuseid.
                  
               
                     (3)
                  
                  
                     Taotlusele oli lisatud põhjendatud seisukoht, mille võttis 12. juunil 2019 vastu Sloveenia konkurentsiamet, kes on taotluses nimetatud tegevuse suhtes pädev asutus. Sloveenia konkurentsiamet on sõltumatu riiklik asutus. Sloveenia konkurentsiamet on põhjalikult analüüsinud, kas vastavalt direktiivi 2014/25/EL artikli 34 lõigetele 2 ja 3 tuleks asjaomaste tegevuste suhtes kohaldada sama direktiivi artikli 34 lõiget 1.
                  
               
                     (4)
                  
                  
                     Sloveenia konkurentsiameti seisukoht põhineb teabel, mis saadi litsentseeritud raudtee-kaubaveoettevõtjatele ja klientidele (teenuseid ostvad ettevõtjad, suurtootjad ja logistikaettevõtted) saadetud teabenõuetest ja küsimustikest. Sloveenia konkurentsiamet palus teavet ka Sloveenia reguleerivalt asutuselt – Sloveenia sidevõrkude ja -teenuste ametilt ja riiklikult raudteetranspordi ametilt.
                  
               
                     (5)
                  
                  
                     Vastavalt direktiivi 2014/25/EL IV lisa punkti 1 alapunktile a tuleb 90 tööpäeva jooksul vastu võtta sama direktiivi artiklis 35 osutatud rakendusaktid, kui vaba juurdepääsu asjaomasele turule eeldatakse artikli 34 lõike 3 esimese lõigu kohaselt. Vastavalt direktiivi 2014/25/EL IV lisa punkti 1 kolmandale lõigule algab rakendusaktide vastuvõtmise tähtaeg esimesel tööpäeval, mis järgneb kuupäevale, mil komisjon saab kätte kõnealuse direktiivi artikli 35 lõikes 1 osutatud taotluse, või kui taotlusega koos esitatud teave ei ole täielik, siis tööpäeval, mis järgneb täieliku teabe saamisele. 6. detsembril 2019 palus komisjon taotluse esitajalt lisateavet. Taotluse esitaja esitas vastuse 17. detsembril 2019. 16. detsembril 2019 küsis komisjon lisateavet Sloveenia ametiasutustelt, kes vastasid 25. mail 2020. Taotluse esitaja esitas lisateavet 31. jaanuaril ja 18. märtsil 2020.
                  
               2.   ÕIGUSRAAMISTIK
         
         
                     (6)
                  
                  
                     Direktiivi 2014/25/EL kohaldatakse lepingute sõlmimise suhtes, mis käsitlevad transporditeenustega seotud tegevusi kõnealuse direktiivi tähenduses, välja arvatud juhul, kui see tegevus on hõlmatud selle direktiivi artikli 34 kohase erandiga.
                  
               
                     (7)
                  
                  
                     Direktiivi 2014/25/EL alusel ei kohaldata kõnealust direktiivi selles käsitletava tegevuse võimaldamiseks ette nähtud lepingute suhtes, kui liikmesriigis, kus seda tegevust teostatakse, on see tegevus otseselt avatud konkurentsile turgudel, millele juurdepääs ei ole piiratud. Otsest avatust konkurentsile hinnatakse vastavalt objektiivsetele kriteeriumidele, mis võivad hõlmata asjaomaste asjade või teenuste omadusi, nõudluse või pakkumise aspektis asendatavaks peetavate alternatiivsete asjade või teenuste olemasolu, hindu ja mitme kõnealuseid asju tarniva või teenuseid osutava tarnija tegelikku või võimalikku kohalolekut turul.
                  
               3.   HINDAMINE
         
         3.1.   Piiramatu juurdepääs turule
         
         
                     (8)
                  
                  
                     Juurdepääsu ei peeta piiratuks, kui asjaomane liikmesriik on rakendanud asjakohased ELi õigusaktid, mis avavad asjaomase sektori või osa sellest konkurentsile, ning kohaldab neid. Nimetatud õigusaktid on loetletud direktiivi 2014/25/EL III lisas, kus raudtee-kaubaveoteenuste puhul on nimetatud ka Euroopa Parlamendi ja nõukogu direktiivi 2012/34/EL (3).
                  
               
                     (9)
                  
                  
                     Nagu kinnitas Sloveenia konkurentsiamet oma seisukohas ja võib järeldada komisjonile kättesaadavast teabest, on Sloveenias direktiiv 2012/34/EL siseriiklikku õigusesse üle võetud raudteetranspordi seaduse muutmise seadusega (4) ning rongiliinide jaotamist, taristu kasutustasusid ja avaliku raudteetaristu käitamiskorda käsitleva dekreediga (5). Seetõttu ei peeta juurdepääsu asjaomasele turule vastavalt direktiivi 2014/25/EL artikli 34 lõikele 3 piiratuks.
                  
               3.2.   Otsene avatus konkurentsile
         
         
                     (10)
                  
                  
                     Otsest avatust konkurentsile tuleb hinnata eri näitajate põhjal, millest ükski ei ole eraldi võetuna otsustav. Käesolevas otsuses käsitletud turgude puhul tuleks ühe kriteeriumina arvesse võtta peamiste turuosaliste turuosa asjaomasel turul. Kuna taotluses käsitletud eri tegevuste tingimused on erinevad, tuleb konkurentsiolukorra uurimisel arvesse võtta eri turgude erinevat olukorda.
                  
               
                     (11)
                  
                  
                     Käesoleva otsuse kohaldamine ei piira konkurentsieeskirjade kohaldamist ega liidu õiguse muid valdkondi. Kriteeriumid ja metoodika, mille alusel hinnatakse otsest avatust konkurentsile vastavalt direktiivi 2014/25/EL artiklile 34, ei pruugi olla samad, mida kasutatakse ELi toimimise lepingu artikli 101 või 102 või nõukogu määruse (EÜ) nr 139/2004 kohasel hindamisel (6). Seda on kinnitanud ka üldkohus (7).
                  
               
                     (12)
                  
                  
                     Käesoleva otsuse eesmärk on teha kindlaks, kas taotluses käsitletavad tegevused on avatud teatavale konkurentsile turgudel, kuhu juurdepääs ei ole direktiivi 2014/25/EL artikli 34 tähenduses piiratud, sel määral, et ka direktiivis 2014/25/EL sätestatud hankelepinguid käsitlevate üksikasjalike eeskirjadega seotud korra kohaldamiseta on tagatud, et taotluses käsitletud tegevuste puhul vajalikud riigihanked korraldatakse läbipaistval ja mittediskrimineerival viisil, tuginedes kriteeriumidele, mis võimaldavad kindlaks teha majanduslikult kõige soodsama pakkumuse.
                  
               
                     (13)
                  
                  
                     Seoses sellega on oluline mainida, et mitte kõigi asjaomase turu osaliste suhtes ei kohaldata riigihanke-eeskirju. Seepärast oleks neil äriühinguil, kelle suhtes neid eeskirju ei kohaldata, neil turgudel tegutsedes võimalus avaldada konkurentsisurvet turuosalistele, kelle suhtes riigihanke-eeskirju kohaldatakse. Taotlusega hõlmatud turgudel on direktiivi 2014/25/EL artikli 4 lõike 1 tähenduses hankija ainult taotluse esitaja. Seetõttu kehtivad tema suhtes riigihanke-eeskirjad.
                  
               3.3.   Asjaomase turu määratlus
         
         
                     (14)
                  
                  
                     Komisjon on varasemates otsustes (8) leidnud, et raudtee-kaubaveo turg on asjaomane turg, kuid ei ole välistanud võimalust, et seda võib jagada riigisiseseks raudtee-kaubaveoks, rahvusvaheliseks raudtee-kaubaveoks, raudteetranspordiks üksikute vagunitega ja raudteetranspordiks tervikrongidega (marsruutrongid). Taotluse esitaja esitas oma taotluses seisukoha, et asjaomane tooteturg koosneb nimetatud neljast segmendist. 31. jaanuari 2020. aasta kirjas väitis taotluse esitaja, et komisjon peaks hindama, kas asjaomase turu määratlust mõjutab konkurents, mida pakuvad muud transpordiliigid, eelkõige maanteetransport.
                  
               
                     (15)
                  
                  
                     Sloveenia konkurentsiamet on seisukohal, et raudtee-kaubaveoteenused ei ole asendatavad muude kaubaveoteenustega ja moodustavad eraldi asjaomase turu. Peamine põhjus on see, et maantee- ja raudtee-kaubavedu on üksteist täiendavad teenused. Maantee-kaubavedu on paindlik ja kiirem ning sobib eelkõige väikeste vahemaade puhul; raudtee-kaubavedu sobib eelkõige suurteks puistlastivedudeks, eriti kui korraga veetakse suuri kaubakoguseid.
                  
               
                     (16)
                  
                  
                     Sloveenia konkurentsiamet märgib, et võrreldes rahvusvaheliste vedudega on riigisiseste vedude osakaal tühine, jäädes aastatel 2014–2018 vahemikku 2,67–3,99 % veetud kaupadest ja 1,66–2,62 % tehtud tööst. Sloveenia konkurentsiameti arvates ei tule neid kahte turgu eristada, kuna kliendid ei tee vahet riigisisesel ja rahvusvahelisel raudtee-kaubaveol.
                  
               
                     (17)
                  
                  
                     Sloveenia konkurentsiamet märgib oma seisukoha punktis 36, et taotluse esitaja on ainusettevõte, kes pakub raudteetransporti üksikute vagunitega ning et see teenus on märkimisväärselt keerukam ja kulukam kui tervikrongid. Tema konkurendid keskenduvad tervikrongidele, mis on ilmselt tulutoovamad. Teenuse kasutajad – nagu tööstustootjad ja logistikaettevõtted – märkisid, et nende valik üksikvagunite ja tervikrongide vahel sõltub sellest, milline on kauba liik ja kogus ning tarneaeg ja hind. Sloveenia konkurentsiamet järeldab, et teenus üksikute vagunite ja tervikrongidega on kasutajate jaoks vastastikku asendatav ja kuulub samale turule.
                  
               
                     (18)
                  
                  
                     Seetõttu leiab Sloveenia konkurentsiamet, et asjaomane turg on nii riigisisene kui ka rahvusvaheline raudtee-kaubaveoturg, mis hõlmab nii üksikuid vaguneid kui ka tervikronge.
                  
               
                     (19)
                  
                  
                     Taotluse esitaja väidab oma 31. jaanuari 2020. aasta kirjas, et ta on avatud rahvusvahelisele konkurentsile raudtee-kaubaveoteenuste valdkonnas. Ta mainib mitmeid hankeid, kus maanteeveo-ettevõtjad konkureerisid koos taotluse esitajaga, kuid ei ole märkinud asjaomaseid summasid ega seda, kas maanteeveo-ettevõtjad on neid hankeid ka võitnud.
                  
               
                     (20)
                  
                  
                     Komisjon on varem leidnud, et selged märgid osutavad sellele, et raudtee-kaubaveo turg on teistest transpordiliikidest eraldiseisev (9). Kuigi taotluse esitaja esitas tõendeid teiste transpordiliikide, näiteks maanteetranspordi mõju kohta, ei näe komisjon põhjust oma varasemast praktikast kõrvale kalduda. Komisjon on varem leidnud, et mitte kõik transpordiliigid ei ole omavahel asendatavad ning et üldjuhul sõltub see kliendi geograafilisest asukohast ja veetavate kaupade konkreetsetest omadustest (10). Seetõttu leiab komisjon, et asjaomane turg ei ole laiem kui raudtee-kaubaveo turg.
                  
               3.4.   Asjaomase geograafilise turu määratlus
         
         
                     (21)
                  
                  
                     Komisjoni varasema praktika kohaselt on raudtee-kaubaveoteenuste turud erinevate tehniliste ja regulatiivsete nõuete tõttu oma ulatuselt pigem riigisisesed, kuid teatavates raudteekoridorides võivad teatavad liinid olla rahvusvahelised (11). Teatavate konkreetsete olukordade puhul leidis komisjon, et koridoripõhine lähenemine võib konkurentsiolukorda kõige paremini kajastada (12).
                  
               
                     (22)
                  
                  
                     Geograafilise turu osas on taotluse esitaja seisukohal, et kuna raudtee-kaubavedu on suurel määral liberaliseeritud, hõlmab asjaomane geograafiline turg kogu liidu territooriumi. Ta kinnitab, et tegutseb ka naaberriikide ja teiste riikide turgudel. Lisaks märgib ta, et Sloveenia asub kahe raudtee-kaubaveokoridori (Läänemere – Aadria mere koridor ja Vahemere koridor) ristumiskohas; ehitatakse ka kolmandat koridori. See võimaldab ettevõttel tegutseda enamusel sellest alast, mida need koridorid hõlmavad.
                  
               
                     (23)
                  
                  
                     Taotluse esitaja osutab oma 31. jaanuari 2020. aasta kirjas Sloveenia raudteevõrgu halvale seisundile. Ta rõhutab, et Sloveeniat läbiv transporditee läbib ka endise Jugoslaavia riike, millest osa ei kuulu liitu, kuid Sloveeniast põhja poole jääv ümbersõidutee läbib ainult liikmesriike, mis tähendab lihtsamaid menetlusi ning seega ka konkurentsieelist.
                  
               
                     (24)
                  
                  
                     Sloveenia konkurentsiamet märgib oma esitatud seisukoha punktis 45, et kuigi taotluse esitaja on laiendanud oma tegevust Austrias ja Horvaatias, toimub sellest suurem osa endiselt Sloveenias (97,5 % tehtud tööst väljendatuna netotonnkilomeetrites ja 98 % transporditeenuste osutamisest saadud brutotulust). Lisaks väidab Sloveenia konkurentsiamet, et raudtee-ettevõtjad osutavad oma teenuseid Sloveenias peamiselt Sloveenias registreeritud ettevõtete kaudu, kasutades Sloveenia vedurijuhte ja vedureid (mida riigipiiril tavaliselt vahetatakse). Nende asjaolude põhjal leiab Sloveenia konkurentsiamet, et geograafilise turu moodustab üks riik.
                  
               
                     (25)
                  
                  
                     Komisjon leiab, et ei ole arvestatavaid andmeid, mis kinnitaksid taotluse esitaja väidet, et asjaomane turg hõlmab kogu liitu, või et Läänemere – Aadria mere ja Vahemere raudtee-kaubaveokoridoridega ühendatud piirkondi tuleks käsitada asjakohase geograafilise turuna. Komisjon märgib, et tehnilised ja regulatiivsed nõuded on liikmesriigiti küllaltki erinevad. Euroopa Kontrollikoja eriaruandes nr 8/2016 „ELi raudteekaubavedu ei ole ikka veel õigel teel“ on sedastatud, et turu liberaliseerimine on toimunud liikmesriigiti ebaühtlaselt ning ühtse Euroopa raudteepiirkonna loomiseks on veel pikk maa käia. Eriaruandes järeldatakse, et ELi raudteevõrk koosneb endiselt eraldi raudteevõrkudest, mis ei ole täielikult koostalitlusvõimelised.
                  
               
                     (26)
                  
                  
                     Käesoleva otsuse jaoks analüüsi teostamisel ja ilma et see piiraks konkurentsiõiguse kohaldamist, käsitab komisjon asjaomast geograafilist turgu ühte riiki – Sloveeniat – hõlmava turuna.
                  
               3.5.   Turuanalüüs
         
         
                     (27)
                  
                  
                     Seoses hindamisega, kas tegevus on otseselt konkurentsile avatud, on Sloveenia konkurentsiamet teatanud, et Sloveenias on välja antud kuus raudtee-kaubaveo litsentsi. Taotluse esitaja konkurendid on eelkõige ettevõtja Rail Cargo Carrier (Austria raudteegrupi ÖBB tütarettevõtja) ja Adria Transport (ettevõtja Luka Koperi ja Austria raudtee-ettevõtja GKB tütarettevõtja). Sloveenia sidevõrkude ja -teenuste ametilt saadud teabe kohaselt oli taotluse esitaja ja tema peamiste konkurentide turuosa turul järgmine:
                     
                                 Raudteeveo-ettevõtja
                              
                              
                                 2014. aasta (%)
                              
                              
                                 2015. aasta (%)
                              
                              
                                 2016. aasta (%)
                              
                              
                                 2017. aasta (%)
                              
                              
                                 2018. aasta (%)
                              
                           
                                 SŽ Freight Transport
                              
                              
                                 90,06
                              
                              
                                 87,90
                              
                              
                                 86,96
                              
                              
                                 86,72
                              
                              
                                 85,21
                              
                           
                                 Rail Cargo Carrier
                              
                              
                                 6,16
                              
                              
                                 7,32
                              
                              
                                 8,72
                              
                              
                                 8,31
                              
                              
                                 8,27
                              
                           
                                 Adria Transport
                              
                              
                                 3,78
                              
                              
                                 4,78
                              
                              
                                 4,32
                              
                              
                                 4,97
                              
                              
                                 6,52
                              
                           
               
                     (28)
                  
                  
                     Sloveenia konkurentsiamet avaldas oma seisukohas arvamust, et kõikidel raudtee-kaubaveoettevõtjatel on õiglastel, mittediskrimineerivatel ja läbipaistvatel tingimustel juurdepääs Sloveenia avalikule raudteeinfrastruktuurile igat liiki kaubaveoteenuste osutamiseks. Praegu osutab raudtee-kaubaveoturul teenuseid kolm ettevõtjat ja turule on sisenemas veel neli ettevõtjat. Ettevõtjatel on õiglastel tingimustel juurdepääs rongiliinidele. Näib, et litsentside ja ohutustunnistuste saamise, avaliku raudteeinfrastruktuuri kasutamise ega kasutustasu kindlaksmääramisega ei ole esinenud põhjendamatuid probleeme.
                  
               
                     (29)
                  
                  
                     Sloveenia konkurentsiamet väidab, et kuigi taotluse esitaja turuosa on endiselt suur, on tema kahe konkurendi turuosa järk-järgult suurenenud (Rail Cargo Carrier puhul 0 %-lt 2008. aastal 4,68 %-le 2009. aastal ja 8,27 %-le 2018. aastal ning Adria Transporti puhul 0 %-lt 2008. aastal 2,27 %-le 2009. aastal ja 6,52 %-le 2018. aastal). Sloveenia konkurentsiamet lisab, et Rail Cargo Carrier ja Adria Transport on keskendunud kaubaveole Koperi sadamast ja sadamasse, samas kui taotluse esitaja tegutseb kogu turul. Taotluse esitaja konkurentide turuosa aeglane kasv võib olla tingitud ka ressursside vähesusest ja raskusest töötajate leidmisel. Konkurentsi arengut takistab ka Sloveenia raudteeinfrastruktuur.
                  
               
                     (30)
                  
                  
                     Sloveenia konkurentsiamet järeldab oma seisukohas, et de jure ja de facto on turule piiramatu juurdepääsu tingimus täidetud ning et raudtee-kaubavedu Sloveenias on otseselt konkurentsile avatud.
                  
               
                     (31)
                  
                  
                     Taotluse esitaja rõhutab, et asjaomasel turul esineva konkurentsisurve analüüsimisel on turuosa ainult üks näitaja. Arvesse tulevad ka muud kriteeriumid, nagu asjaomase turu struktuur, liidus ja väljaspool liitu asuvate ettevõtjate tegelik või võimalik konkurents ning asjaomaste ettevõtjate turupositsioon ja nende majanduslik ja finantssuutlikkus.
                  
               
                     (32)
                  
                  
                     Ka komisjon on seisukohal, et juurdepääsu Sloveenia raudtee-kaubaveoturule ei saa pidada piiratuks, kuna Sloveenia on rakendanud ja kohaldab direktiivi 2012/34/EL asjakohaseid sätteid, nagu on ette nähtud direktiivi 2014/25/EL artikli 34 lõikega 3.
                  
               
                     (33)
                  
                  
                     Otsese konkurentsile avatuse analüüsimisel on oluline võtta arvesse turuosa. Sellest, et 12 aastat pärast turu liberaliseerimist oli taotluse esitaja turuosa 2018. aastal endiselt 85,21 % ning et alates 2014. aastast on tema turuosa vähenenud ainult aeglaselt, saab järeldada, et taotluse esitaja seisund turul on äärmiselt tugev. Sloveenia konkurentsiameti seisukohas avaldatud arvamuse kohaselt on tõenäoline, et taotluse esitaja turuosa väheneb ka edaspidi, kuna kliendid kipuvad valima ettevõtjaid, kes tegutsevad mitmes riigis.
                  
               
                     (34)
                  
                  
                     Vastavalt komisjoni kuuendale raudteeturu arengu seirearuandele (13) oli 2016. aastal taotluse esitaja turuosa aktiivse konkurentsiga liikmesriikides turgu valitsevate ettevõtjate seas teisel kohal. Aastatel 2016–2018 suurenes konkurentide turuosa vaid pisut, 13,04 %-lt 14,79 %-le. Seega konkurentsiolukord Sloveenia raudtee-kaubaveoturul üldiselt ei muutunud
                  
               
                     (35)
                  
                  
                     Lisaks märgib komisjon, et kuigi taotluse esitaja turuosa on viimastel aastatel vähenenud, on ta vedanud rohkem kaupa, kuna turu kogumaht on suurenenud.
                  
               
                     (36)
                  
                  
                     Isegi kui geograafiline turg teisiti määrata ja lähtuda Sloveenia territooriumil kulgevast marsruudist, (14) on taotluse esitaja turuosa siiski väga suur. Kui tal paluti esitada oma turuosa liinide kaupa, näitas taotluse esitaja 16. detsembri 2019. aasta kirjas oma turuosana Sloveenia eri raudteepiiripunktid. See turuosa jäi 2019. aasta esimese kümne kuu jooksul vahemikku […] % (Sežana meja piiripunkt) kuni […] % (Nova Gorica meja piiripunkt).
                  
               
                     (37)
                  
                  
                     Taotluse esitaja ja Sloveenia konkurentsiamet leiavad, et taotluse esitaja turuosa tulevikus väheneb ning et see on üks neist teguritest, mida tuleb turu konkurentsiolukorra analüüsimisel arvesse võtta. Komisjon aga saab oma hinnangus tugineda ainult praegusele turuolukorrale, mitte aga lähiaastate turu arengu prognoosidele. Seetõttu leiab komisjon, et konkurentsile otsese avatuse tingimus ei ole Sloveenia raudtee-kaubaveoturu puhul täidetud.
                  
               
                     (38)
                  
                  
                     Ilma konkurentsiõiguse kohaldamist piiramata tuleb käesolevas otsuses järeldada, et Sloveenias tegutsemiseks sõlmitavate lepingute suhtes on ka edaspidi vaja kohaldada direktiivi 2014/25/EL.
                  
               4.   JÄRELDUS
         
         
                     (39)
                  
                  
                     Käesolevas otsuses lähtutakse 2019. aasta septembrist kuni 2020. aasta veebruarini kehtinud õiguslikust ja tegelikust olukorrast vastavalt taotluse esitaja ja Sloveenia konkurentsiameti esitatud teabele ja avalikult kättesaadavale teabele,
                  
               ON VASTU VÕTNUD KÄESOLEVA OTSUSE:
         
            Artikkel 1
            Lepingute suhtes, mille võrgustikusektori hankijad sõlmivad raudtee-kaubaveoteenuste osutamise võimaldamiseks Sloveenia territooriumil, kohaldatakse ka edaspidi direktiivi 2014/25/EL.
         
         
            Artikkel 2
            Käesolev otsus on adresseeritud Sloveenia Vabariigile.
         
         
            Brüssel, 13. juuli 2020
            
               
                  Komisjoni nimel
               
               
                  komisjoni liige
               
               Thierry BRETON
            
         
         
            (1)  ELT L 94, 28.3.2014, lk 243.
         
            (2)  Komisjoni 10. oktoobri 2016. aasta rakendusotsus (EL) 2016/1804, mis käsitleb Euroopa Parlamendi ja nõukogu direktiivi 2014/25/EL (milles käsitletakse vee-, energeetika-, transpordi- ja postiteenuste sektoris tegutsevate üksuste riigihankeid) artiklite 34 ja 35 kohaldamise üksikasjalikke eeskirju (ELT L 275, 12.10.2016, lk 39).
         
            (3)  Euroopa Parlamendi ja nõukogu 21. novembri 2012. aasta direktiiv 2012/34/EL millega luuakse ühtne Euroopa raudteepiirkond (ELT L 343, 14.12.2012, lk 32).
         
            (4)  Siseriiklik ülevõtmisakt: UL RS nr 84/2015, 6. november 2015. Raudteetranspordi seadust on muudetud ka 2018. aastal (UL RS nr 99/15 – ametlik konsolideeritud tekst, nr 30/18).
         
            (5)  UL RS nr 44/2016, 24. juuni 2016. Dekreet, millega muudeti rongiliinide jaotamist, taristu kasutustasusid ja avaliku raudteetaristu käitamiskorda käsitlevat dekreeti võeti vastu 2019. aastal (UL RS nr 16/2019, 15. märts 2019).
         
            (6)  Nõukogu 20. jaanuari 2004. aasta määrus (EÜ) nr 139/2004 kontrolli kehtestamise kohta ettevõtjate koondumiste üle (EÜ ühinemismäärus) (ELT L 24, 29.1.2004, lk 1).
         
            (7)  27. aprilli 2016. aasta otsus kohtuasjas Österreichische Post AG vs. komisjon, T-463/14, EU:T:2016:243, punkt 28.
         
            (8)  Juhtumid COMP/M.4746 – Deutsche Bahn/English Welsh & Scottish Railway Holdings (EWS), COMP/M.5096 – RCA/MAV Cargo, COMP/M.5855 – DB/Arriva.
         
            (9)  Juhtum COMP/M.5855 – DB/Arriva, punkt 145; juhtum COMP/M.5480 – DB/PCC, punkt 22; juhtum COMP/M.4746 Deutsche Bahn/EWS, punkt 17; juhtum AT.39678 DB I, punkt 32; juhtum AT.39813 Baltic Rail, punkt 150.
         
            (10)  Juhtum COMP/M.5855 – DB/Arriva, punkt 144.
         
            (11)  Raudtee-kaubaveokoridorid on loodud Euroopa Parlamendi ja nõukogu 22. septembri 2010. aasta määrusega (EL) nr 913/2010 konkurentsivõimeliseks kaubaveoks kasutatava Euroopa raudteevõrgustiku kohta (ELT L 276, 20.10.2010, lk 22). Määruse kohaselt on kaubaveokoridor „kõik liikmesriikide ja, kui see on asjakohane, Euroopa kolmandate riikide territooriumil asuvad või nende vahelised vastavalt määratud raudteeliinid, sealhulgas raudtee-parvlaevaliinid, mis ühendavad põhiliinil paiknevat kahte või enamat terminali ning, kui see on asjakohane, neid ühendavaid ümbersõiduteid ja koridori osi, sealhulgas raudteeinfrastruktuur ja selle juurde kuuluvad seadmed ja raudteeteenused kooskõlas direktiivi 2001/14/EÜ artikliga 5.“
         
            (12)  Juhtum COMP/M.5877 – Geodis/Giraud, punktid 14, 15 ja 16; juhtum COMP/M.5480 – Deutsche Bahn/PCC Logistics, punkt 29; juhtum COMP/M.5096 - RCA/MAV Cargo, punkt 21; juhtum M.3150 SNCF/Trenitalia, punkt 29; juhtum M.4746 DB/EWS, punkt 32; juhtum M.4786 DB/Transfesa, punkt 58; juhtum M.5855 DB/Arriva, punkt 162; juhtum AT.39678 DB I, punkt 35; juhtum AT.39813 Baltic Rail, punkt 158.
         
            (13)  COM(2019) 51 final, 6. veebruar 2019.
         
            (14)  Käesolevas otsuses on piiriületuspunktid võrdsustatud liinidega.